**5ο ΜΑΘΗΜΑ: Η ΑΝΑ-ΑΝΑΠΑΡΑΣΤΑΣΗ ΤΟΥ**

 **ΜΗ (;) ΑΝΑΠΑΡΑΣΤΑΣΙΜΟΥ**

- Με case study την εικόνα της πύλης του στρατοπέδου συγκέντρωσης του Άουσβιτς εξετάζονται περιπτώσεις χρήσης της εικόνας αυτής για άλλους, αφηγηματικούς σκοπούς. Ανάμεσα στα παραδείγματα, περίοπτη θέση έχει η περιγραφή του Ολοκαυτώματος από τον Art Spiegelman στο «Maus» και από τον Michel Kichka στη «Δεύτερη Γενιά». Η διαφορά προσέγγισης ανάμεσα στους δύο δημιουργούς, η «Δεύτερη Γενιά» ως δεύτερη γενιά μεταφοράς της αναπλαισίωσης σε νέα συμφραζόμενα.

- Η περίπτωση του «Metamaus» του Art Spiegelman ως τεκμηριωτική απόδειξη και ταυτόχρονα ως ερμηνεία της μεταποιητικής πράξης, των κειμένων, των εικόνων και των αφηγήσεων μιας προηγούμενης εποχής που, ενδεχομένως, δεν απαιτούσε «αποδείξεις».

- Το «Katz» του Ιλάν Μανουάχ και η έννοια του appropriation με «καταγγελτικό», ως προς το πρωτότυπο, περιεχόμενο. Το «Metakatz» στα απόνερα της διαμάχης μεταξύ Art Spiegelman και Ιλάν Μανουάχ. Η διεικονική συσχέτιση της πύλης του Άουσβιτς με κόμικς και γελοιογραφίες (Soloup, Alexsandro Palombo, Γρηγοριάδης κ.ά.). Μια συζήτηση γύρω από τα ηθικά «όρια» και τις έννοιες της εργαλειοποίησης και της σχετικοποίησης με αφορμή την «ανακύκλωση» εικόνων

- Η «Αποικία» του Αρκά, ο συγκρητισμός και η λογική της ισοπέδωσης του περιεχομένου των εικόνων προς όφελος πολιτικών επιδιώξεων. Πώς μια εικόνα μπορεί να αποκοπεί από το περιεχόμενό της και να μεταφερθεί σε ένα άλλο ιστορικό γεγονός για να μεταδώσει τη βαρύτητά της; Προβληματισμοί για την από-ιστορικοποίηση και τις προθέσεις του δημιουργού μέσω του έργου του.

- Εικόνες πολέμου, φρίκης, δολοφονιών στις σελίδες των κόμικς. Η «Βαλεντίνα» του Γκουίντο Κρέπαξ και τα έργα του Henry Moore από τους βομβαρδισμούς στο Λονδίνο του Β’ Παγκοσμίου Πολέμου, οι αμερικανικές ναπάλμ στο Βιετνάμ, οι σοκαριστικές εικόνες από τα βασανιστήρια στο Άμπου Γκράιμπ κ.ά.

Προτεινόμενη βιβλιογραφία:

Rose, Margaret. “Post-Modern Pastiche”, *British Journal of Aesthetics*, 31/1, Ιανουάριος 1991.

Ρανσιέρ, Ζακ. *Το Πεπρωμένο των Εικόνων* (μτφρ. Θωμάς Συμεωνίδης). Αθήνα: Στερέωμα, 2020.

Μποντριγιάρ, Ζαν. *Η Καταναλωτική Κοινωνία* (μτφρ. Βασίλης Τομανάς). Αθήνα: Νησίδες, 2000

Ροζάνης, Στέφανος. *Ο Αδιανόητος Θάνατος*. Αθήνα: Ερατώ, 2002

Finkelstein, Norman. *Η Βιομηχανία του Ολοκαυτώματος* (μτφρ. Γιάννης Κολοβός, Αχιλλέας Καλαμάρας). Αθήνα: Εκδόσεις του Εικοστού Πρώτου, 2001.

Sontag, Susan. *Παρατηρώντας τον Πόνο των Άλλων* (μτφρ. Σεραφείμ Βελέντζας). Αθήνα: Scripta, 2003.

Spiegelman, Art. *Metamaus*. Λονδίνο: Pantheon, 2011.

Chute, Hillary. *Disaster Drawn – Visual Witness, Comics, and Documentary Form*. Κέιμπριτζ: The Belknap Press of Harvard University Press, 2016.